ศปถ.บูรณาการหน่วยงานที่เกี่ยวข้องดำเนินการป้องกันและลดอุบัติเหตุทางถนนช่วงเทศกาลปีใหม่ พ.ศ.2562 ภายใต้แนวคิด “ขับรถมีน้ำใจ รักษาวินัยจราจร”
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ช่วงเทศกาลปีใหม่ เป็นช่วงที่มีสถิติอุบัติเหตุทางถนนสูงกว่าปกติ รัฐบาลห่วงใยความปลอดภัยในการเดินทางของประชาชน จึงมอบหมายให้ศูนย์อำนวยการความปลอดภัยทางถนน หรือ ศปถ. บูรณาการหน่วยงานที่เกี่ยวข้องดำเนินการป้องกันและลดอุบัติเหตุทางถนนช่วงเทศกาลปีใหม่ พ.ศ.2562 ภายใต้แนวคิด “ขับรถมีน้ำใจ รักษาวินัยจราจร” โดยมุ่งเน้นการบริหารจัดการที่มีประสิทธิภาพในการลดปัจจัยเสี่ยงจากคน ยานพาหนะ  ถนน และสิ่งแวดล้อม ควบคู่กับการสร้างจิตสำนึกด้านความปลอดภัยทางถนนแก่ผู้ใช้รถใช้ถนน โดยเฉพาะพฤติกรรมเสี่ยง ขับรถเร็ว ดื่มแล้วขับ และไม่สวมหมวกนิรภัย พร้อมกำหนด 6 มาตรการลดอุบัติเหตุทางถนน ทั้งมาตรการลดปัจจัยเสี่ยงด้านคน มุ่งเน้นการบังคับใช้กฎหมายจราจรอย่างเคร่งครัด เพิ่มความเข้มข้นดำเนินมาตรการทางสังคมและชุมชน ผ่านกิจกรรม นำร่องลดอุบัติเหตุ “1 จังหวัด 1 อำเภอปลอดภัย” // มาตรการลดปัจจัยเสี่ยงด้านถนนและสิ่งแวดล้อม // มาตรการลดปัจจัยเสี่ยงด้านยานพาหนะ // มาตรการด้านการช่วยเหลือหลังเกิดอุบัติเหตุ // มาตรการด้านความปลอดภัยทางน้ำ// และ มาตรการดูแลความปลอดภัยแก่นักท่องเที่ยว
 
     นอกจากนี้ ยังได้กำหนดมาตรการเสริมลดอุบัติเหตุ โดยเฉพาะอำเภอที่มีสถิติอุบัติเหตุสูง ให้วิเคราะห์ข้อมูลอุบัติเหตุ เพื่อชี้เป้าปัจจัยเสี่ยงและวางแนวทางแก้ไขปัญหาอุบัติเหตุได้ตรงจุด กำหนดแนวทางการกรณีเกิดอุบัติเหตุมีผู้บาดเจ็บรุนแรงหรือเสียชีวิต ให้ตรวจวัดระดับแอลกอฮอล์ในเลือดทุกราย ทั้งนี้ เพื่อสร้างการสัญจรในช่วงเทศกาลปีใหม่ พ.ศ.2562 ให้เต็มเปี่ยมด้วยความสุขและความปลอดภัย